Open Up – Fyrstu keppendur Eurovision 2020 eru mættir á svæðið . Nýtt ár , nýr áratugur og síðast en ekki síst , glæný júróvertíð , vúhú !! Við erum að vísu ( flest ) ennþá í í smá Hatara vímu , enda ekki annað hægt , en það er komið að því að gíra sig almennilega upp fyrir Rotterdam og undirbúa sig fyrir flóðbylgjuna af nýjum lögum , nýjum uppáhöldum og 2020 partýútgáfunni af Eurovision . Þótt það séu einungis nokkrir dagar liðnir af 2020 , er júróvertíðin komin í gang og við erum nú þegar búin að græða sex flytjendur , eitt framlag og titilinn á öðru framlagi . Vel gert á ekki lengri tíma . Okkur er því ekkert að vanbúnaði með að starta fyrsta kynningarpistlinum , sem er þó að sjálfsögðu ekki tæmandi og verður uppfærður eftir því sem lengra líður . Í anda slagorðs Hollendinga opnum við upp á gátt og bjóðum fyrstu keppendurna velkomna ! Að sjálfsögðu var það albanska forkeppnin Festivali i Kenges sem hringdi inn jólin fyrir júróvisjónþyrsta aðdáendur , en úrslitakvöldið fór fram með pompi og prakt í höfuðborginni Tirana þann 22. desember sl . Að vanda var öllu tjaldað til og keppnin hið skæslegasta áhorf , en í lok kvölds var það hin 21 árs gamla söngkona Arilena Ara , sem stóð uppi sem sigurvegari eftir að hafa heillað dómnefnd ( sem m.a innihélt hann Felix okkar Bergsson ) algerlega upp úr skónum með kraftballöðunni “ Shaj ” , og hafði þar með betur en aðdáendauppáhaldið Elvana Gjata , sem flestir höfðu spáð sigri í undanfara FiK . Elvana veitti samt Arilenu harða samkeppni en einungis þrjú stig skildu þær stöllur að á endanum . “ Shaj ” er ekkert að finna upp hjólið því hér er á ferðinni strangheiðarleg albönsk dívuballaða á la Eurovision og Arilena er alveg hreint skínandi söngkona , en þar sem Albanir eru nú þekktir fyrir að skvera lögin upp , breyta , bæta , toga og teygja áður en þau mæta á fyrstu æfingu í stóru keppninni , ætlum við ekki að kryfja “ Shaj ” til mergjar alveg strax . Hver veit , það gæti verið glænýtt lag sem þeir hrista fram úr erminni áður en haldið verður til Rotterdam . Sjáum til , en þangað til skulum við bara óska Arilenu til hamingju með þessa útgáfu af laginu . Austurríkismenn voru ekkert að tvínóna við hlutina og um miðjan desember tilkynnti ORF að þeir hefðu valið söngvarann Vincent Bueno til að halda uppi heiðri landsins í Rotterdam . Þeir eru m.a.s tilbúnir með lag , eða öllu heldur titilinn á laginu , en það mun heita “ Alive ” og verður gefið formlega út einhverntímann á næstu vikum . Austurríki reið ekki feitum hesti frá keppninni í fyrra en partýpinninn Pænda sat eftir með sárt ennið í undanúrslitunum , þrátt fyrir tilfinningaríkan flutning á lagi sínu “ Limits ” . Við getum hreinlega ekkert sagt til um hvort sú verði raunin í ár , þar sem ekki er komið lag ennþá en Vincent þessi Bueno virðist hinsvegar ágætis tappi og sérdeilis hæfileikaríkur . Hann er 34 ára gamall , og fæddur af filippískum foreldrum en alinn upp í Vínarborg , þar sem hann hefur stundað tónlistarnám af fullum krafti síðan í barnæsku og spilar á trommur , bassa , gítar og píanó , ásamt því að syngja R n´B , popp og danstónlist . Á meðan við bíðum eftir því að “ Alive ” verði gefið út , mæli ég með að þið tékkið á öðrum verkum Vincents í millitíðinni , en hann hefur gefið út þó nokkuð mikið af efni og hefur afskaplega mjúka og áheyrilega rödd . Ef “ Alive ” verður eitthvað í anda þess sem Vincent hefur verið að gera , að þá gætum við átt von á grjóthörðum R n´B slagara í anda The Weeknd , Timberlake og Usher . Hlökkum til ! Belgía – Hooverphonics – Lag ekki komið . Eftir þrjú topp tíu ár hjá Belgum upphófst annað þurrkatímabil þegar þjóðin komst ekki áfram í aðalkeppnina í Tel Aviv í fyrra , en það var í annað árið í röð sem það gerðist . Að sjálfsögðu voru Belgarnir ekki par sáttir , enda búnir að bragða á því að vera vinstra megin á stigatöflunni og ekki tilbúnir að gefa drauminn um annan belgískan sigur upp á bátinn . Það er flæmski hlutinn sem sér um framlagið í ár , og í október tilkynnti ríkismiðillinn VRT að þeir hefðu valið tríóið Hooverphonics til að keppa fyrir hönd landsins í Rotterdam . Hooverphonics eru svo sannarlega engir nýgræðingar en sveitin hefur starfað óslitið síðan hún var stofnuð árið 1995 af þeim Alex Callier , Raymond Geerts og þáverandi söngkonu Geike Arnaert . Mikið vatn hefur runnið til sjávar síðan þá , en Geike sagði skilið við bandið árið 2008 , og tók þá önnur söngkona við og starfaði með Alex og Raymond til ársins 2015 , þegar að hún hélt á vit nýrra ævintýra og söngkonan Luka Cruysberghs tók við keflinu og er núverandi söngkona bandsins . Hooverphonics hafa í gegnum tíðina ekki viljað binda sig alfarið við eina sérstaka tegund tónlistar , en kannski er einfaldast að lýsa stefnu þeirra sem einhverskonar tilraunakenndri blöndu af raftónlist og rokki . Lagið sem Hooverphonics mun taka með sér yfir landamærin verður gefið formlega út í febrúar næstkomandi og verður spennandi að sjá hvað í boði verður . Hooverphonics eru nefnilega pínu óútreiknanleg þegar kemur að tónlist ! Búlgaría – Victoria – Lag ekki komið . Búlgaría er komin aftur ! Englasöngur , konfettí og kampavín ! Búlgarir tóku sér árspásu í fyrra eftir fremur ( óverðskuldað ) slakt gengi Equinox sextettsins í Lissabon . Það fór kaldur hrollur um aðdáendur , enda voru allir ennþá með netta áfallastreituröskun eftir “ pásuna ” sem Ítalir tóku sér hérna um árið og við tók 13 ára bið eftir endurkomu þeirra . Engin vildi sjá á eftir Búlgaríu enda hafði þjóðin séð okkur fyrir nokkrum af eftirminnilegustu framlögum Eurovision síðan þeir þreyttu frumraun sína í Kænugarði árið 2005 . En Gvöðsélof , þeir eru mættir aftur til leiks og nú með söngkonuna Victoriu Georgievu í fararbroddi . Victoria er 22 ára gömul og sló í gegn í heimalandinu eftir að hafa tekið þátt í 2015 rennslinu af X-Factor Bulgaria , þrátt fyrir að hafa ekki lent í topp þremur . Victoria er svolítið óskrifað blað , enda kornung ennþá , en hefur þó gefið út nokkur lög síðan 2016 sem kíkt hafa inn á vinsældarlistana í Búlgaríu . Lagið sem Victoria kemur til með að flytja í Rotterdam verður gefið út í mars , en ekki er enn komið á hreint hverjir munu semja lagið , en við ( lesist : ég ) bindum vonir við að einhverstaðar sé hin almáttugi Borislav Milanov að leggja lokahönd á eitthvað svívirðilega flott lag handa Victoriu , jafnvel með dyggri aðstoð Trey Campell . Kemur allt í ljós en þangað til má láta sig dreyma . Allavega bjóðum við Búlgaríu velkomna aftur í búbbluna . Georgía – Tornike Kipiani – Lag ekki komið . Elsku Georgía . Afslappaðasta austantjaldsþjóð sem til er , allavega þegar kemur að Eurovision , en samt svo fáránlega dásamleg eitthvað . Þeir eru bara aldrei að stressa sig eitthvað þarna í Tblisi og koma alltaf með nýja nálgun á hverju einasta ári . Sitt sýnist kannski hverjum um gæði laganna , en það er klárt mál að Georgía heldur okkur alltaf á tánum , en á góðan hátt . Í fyrra var það gúrmegæinn ( já , ég segi það og skrifa . Gúrme ! ) Oto Nemsadze sem mistókst að koma Georgíu í úrslitin en þjóðin tók því með stóískri ró að vanda , yppti öxlum og ákvað að negla þetta næst . Nú er “ næst ” komið í höfn , því að það er hin 32 ára gamli söngvari Tornike Kipiani sem mun mæta með rauðvín og lekkerheit til Rotterdam í maí . Georgíumenn hafa ákveðið að nota hæfileikakeppnina Georgian Idol til að velja sér flytjanda síðustu tvö skipti , en fyrrnefndur Oto sigraði einmitt þá keppni í fyrra . Nú er það hinsvegar Tornike sem mun halda heiðri Georgíu á lofti , en ekki er ennþá komið á hreint hvenær framlagið sjálft verður opinberlega gefið út . Ekkert stress í Tblisi einsog áður sagði . Tornike sjálfur er engin nýliði , en áður en hann sigraði Georgian Idol , var hann þegar búinn að vinna X-Factor Georgia , þar sem þjálfarinn hans var engin önnur en sjálf Tamta . Hann keppti svo í georgísku forkeppninni árið 2017 með iðnaðarteknóslagarann “ You are my sunshine ” en þurfti að lúta í lægra haldi fyrir skyndibitadrottningunni Tamöru “ Tako ” Gachechiladze . Nú er hans tími kominn og spurning hvaða bræðing Georgía býður upp á í ár . Spennum beltin , krakkar . Þetta verður eflaust eitthvað . Kýpur – Sandro – Lag ekki komið . Kýpverjar eru nú sú þjóð sem lengst hefur keppt í Eurovison án þess að hafa landað sigri , en þeir hafa verið með síðan 1981 , með öööörfáum undantekningum . Þetta eru næstum 40 ár gott fólk og Kýpverjar orðnir langþreyttir á biðinni . Við Íslendingar skiljum þá svo vel ! Kýpverska sjónvarpið hefur heldur aldrei farið troðnar slóðir og ekki viljað hengja sig eitthvað sérstaklega við borna og barnfædda Kýpverja þegar kemur að því að senda lag í Eurovision , sérstaklega ekki á seinustu árum . Tamta er t.a.m frá Georgíu , Eleni Foureira albönsk , Hovig armenskur og svo mætti lengi telja . Þeir eru ekkert að breyta út af vananum með það í ár og hafa valið hinn 23 ára gamla þýsk / grísk / ameríska söngvara Sandro til að keppa fyrir hönd landsins í Rotterdam . Sandro þessi er agalegt krútt og heitir fullu nafni Alessandro Rütten , en hefur komið fram undir listamannsnafninu Sandro Nicolas síðan hann hóf feril sinn . Hann er fæddur og uppalinn í Þýskalandi og á gríska móður og bandarískan föður . Sandro hefur aðallega daðrað við þvottekta popp á ferli sínum og vafalítið mun hann mæta til Hollands með eitthvað í þá áttina í farteskinu . Ekki hefur ennþá verið gefin endanleg dagsetning á útgáfu kýpverska framlagsins , en reglur EBU kveða á um að allt slíkt skuli vera klappað og klárt ekki seinna en mánaðarmótin mars / apríl . Svo við gætum átt von á því á næstu átta vikum . Þangað til skellum við bara “ Fuego ” og “ Replay ” á fóninn og vonumst eftir einum kýpverskum Zumbaslagara í í viðbót í safnið .